645/2011

S krafðist viðurkenningar á skaðabótaskyldu K vegna líkamstjóns er hún varð fyrir í starfi sínu sem stuðningsfulltrúi við skólann B. Byggði S annars vegar á því að tjón hennar væri að rekja til ónægrar gæslu starfsmanna í B með A þegar tjónsatburðurinn varð og hins vegar að bótaréttur hennar yrði reistur á ákvæði í kjarasamningi launanefndar sveitarfélaga fyrir hönd K og starfsmannafélags K. Með vísan til forsendna héraðsdóms staðfesti Hæstiréttur þá niðurstöðu að ekki væri fram komið í málinu að starfsmenn B hafi í umrætt sinn vanrækt umsjónarskyldur sínar með A með þeim hætti að til bótaskyldu gæti leitt fyrir K. Þá var ekki talið að ákvæði í kjarasamningi mælti fyrir um bótarétt sveitarfélags þegar starfsmaður þess yrði fyrir líkamstjóni vegna háttsemi barns sem sökum æsku gæti ekki borið skaðabótaábyrgð á því. Staðfesti því Hæstiréttur niðurstöðu héraðsdóms um sýknu K.

Dómur Hæstaréttar.

Mál þetta dæma hæstaréttardómararnir J-kk-nf S-kk-nf G-kk-nf, G-kvk-nf B-kvk-nf og Þ-kk-nf Ö-kk-nf.

Áfrýjandi skaut málinu til Hæstaréttar 1. desember 2011. Hún krefst þess að viðurkennd verði skaðabótaskylda stefnda vegna líkamstjóns er hún varð fyrir 5. maí 2008 í starfi sínu sem stuðningsfulltrúi í B-skóla í Kópavogi „vegna árásar“ A. Verði stefndi sýknaður af kröfu áfrýjanda gerir hún til vara sömu kröfu á hendur A. Þá krefst hún málskostnaðar í héraði og fyrir Hæstarétti án tillits til gjafsóknar sem hún nýtur á báðum dómstigum.

Stefndi krefst staðfestingar hins áfrýjaða dóms og málskostnaðar fyrir Hæstarétti.

Með hinum áfrýjaða dómi var A sýknaður af kröfu áfrýjanda í málinu. Honum var ekki birt áfrýjunarstefna og kemur héraðsdómur því ekki til endurskoðunar gagnvart honum.

Með skírskotun til forsendna héraðsdóms er á það fallist að skilyrði hafi verið til að höfða mál þetta sem viðurkenningarmál. Af gögnum málsins verður með vissu ráðið að hagsmunir þeir sem áfrýjandi leitar dómsviðurkenningar um svara til áfrýjunarfjárhæðar, sbr. 3. mgr. 152. gr. laga nr. 91/1991 um meðferð einkamála. Þá er og með skírskotun til forsendna héraðsdóms staðfest sú niðurstaða að ekki hafi þýðingu við úrlausn málsins að slysið var ekki tilkynnt til Vinnueftirlits ríkisins, sbr. 1. mgr. 79. gr. laga nr. 46/1980 um aðbúnað, hollustuhætti og öryggi á vinnustöðum.

Eins og fram kemur í héraðsdómi reisir áfrýjandi viðurkenningarkröfu sína á hendur stefnda á því annars vegar, að líkamstjón það er hún varð fyrir 5. maí 2008 sé að rekja til ónógrar gæslu starfsmanna B-skóla í Kópavogi með A þegar tjónsatburðurinn varð, og hins vegar að bótaréttur hennar verði reistur á grein 7.4.1. í kjarasamningi launanefndar sveitarfélaga fyrir hönd Kópavogsbæjar og Starfsmannafélags Kópavogs sem gildi tók 1. júní 2005. Með vísan til forsendna héraðsdóms er staðfest sú niðurstaða að ekki sé fram komið í málinu að starfsmenn B-skóla hafi umrætt sinn vanrækt umsjónarskyldur sínar með drengnum með þeim hætti að til bótaskyldu geti leitt fyrir stefnda. Í héraðsdómi er tekinn upp texti greinar 7.4.1. í nefndum kjarasamningi. Þegar virt er efni og orðalag samningsákvæðisins verður staðfest niðurstaða héraðsdóms um að ekki verði séð að ákvæðið mæli fyrir um bótarétt sveitarfélags þegar starfsmaður þess verður fyrir líkamstjóni vegna háttsemi barns sem sökum æsku getur ekki borið skaðabótaábyrgð á því.

Samkvæmt framansögðu verður staðfest niðurstaða hins áfrýjaða dóms um sýknu stefnda af viðurkenningarkröfu áfrýjanda.

Ákvæði héraðsdóms um máls- og gjafsóknarkostnað verða staðfest.

Rétt þykir með vísan til 3. mgr. 130. gr., sbr. 166. gr. laga nr. 91/1991, að málskostnaður fyrir Hæstarétti falli niður. Gjafsóknarkostnaður áfrýjanda greiðist úr ríkissjóði og verður ákveðinn eins og greinir í dómsorði.

Dómsorð:

Héraðsdómur skal vera óraskaður um sýknu stefnda, Kópavogsbæjar, af viðurkenningarkröfu áfrýjanda, S-kvk-ef E-kvk-ef.

Ákvæði héraðsdóms um máls- og gjafsóknarkostnað eru staðfest.

Málskostnaður fyrir Hæstarétti fellur niður.

Gjafsóknarkostnaður áfrýjanda fyrir Hæstarétti greiðist úr ríkissjóði, þar með talin þóknun lögmanns hennar, 500.000 krónur.